text: Årvågen borger får indbrudstyv anholdt
  29 august 2013 kl. 04.53
  En 20-årig mand fra Varde blev i nat anholdt for indbrud. En lokal borger var opmærksom og hurtig i vendingen. Det betød at tyven ikke fik megen tid til at nyde sit udbytte.
  En ung indbrudstyv var i nat på jagt i Outrup. Han brød kort efter klokken et ind i et værksted i sin jagt efter dyrt værktøj. En agtsom borger havde bemærket tyven, da han kom kørende på sin knallert, og fulgte derfor på afstand den unge mand.
  Han kunne se at knallertkøreren brød ind på værkstedet, og da så en lyskegle fra en lommelygte danse rundt på værkstedet, kontaktede han politiet. Da tyven stak af med værktøj fra værkstedet, fulgte borgeren efter alt i mens, at han var i telefonisk kontakt med politiet.
  Derfor var det nemt for politiet at møde op på indbrudstyvens adresse og anholde ham. På hans bopæl fandt man foruden det stjålne værktøj også andre tyvekoster.
  